Sendeling in Centurion met panga aangeval | Maroela Media
Die kapwond aan Chris Visser se arm. Foto: Verskaf
Chris Visser, 'n 71-jarige sendeling en inwoner van Centurion, is Dinsdagmiddag met 'n panga aangeval terwyl hy gaan stap het.
Visser, 'n inwoner van Bronberrick, het Woensdag aan Maroela Media gesê hy het omstreeks 17:15 oudergewoonte op 'n Park Run-roete in Bronberrick-Wes gaan stap toe hy in die veld naby die N14-snelweg aangeval is.
"Die man het my genader en aanvanklik vriendelik voorgekom. Toe kom staan hy voor my en sê 'waar is jou geld?'," het Visser gesê.
Visser het gesê die aanvaller het skielik 'n panga uitgepluk en toe het hy eensklaps besef die situasie is ernstig. "Ek het vir hom gesê ek het niks by my nie, want ek het gaan stap. Hy slaan my toe een hou en begin my sakke deurvoel. Hy het my toe nog 'n hou geslaan. Ek het met my arm gekeer en die panga het my linkerarm oopgekloof."
Die aanvaller het gesien al wat Visser van waarde aan hom gehad het, was sy trouring – wat hy al 45 jaar lank dra.
"Ek moes my trouring vir hom gee, maar het gesukkel om dit af te kry en word toe weer geslaan. Ek het die ring uiteindelik afgekry en vir hom gegee, waarna hy in die rigting van die snelweg weggehardloop het.
"Terwyl hy weggehardloop het, het ek sommer vir hom gepreek en gesê 'ek bid vir jou'," skerts Visser.
Visser het snywonde op sy linkerarm, bo die pols, en linkerbeen opgedoen. Hy het met die wonde aan sy been en arm sowat 1 km huis toe geloop, waarna hy na die ongevalle-eenheid van Unitas-hospitaal gehaas is. Daar is sy wonde toegewerk en hy is dieselfde dag ontslaan. Hy sterk tans by die huis aan.
Visser het gesê hy het die plaaslike gemeenskapspolisiëringsforum (GPF) van die aanval in kennis gestel, maar nog nie 'n saak by die polisie aanhangig gaan maak nie. Hy is van plan om Donderdag die voorval aan te meld.
"Dit was nie die eerste aanval nie. Dit het al voorheen gebeur. Die aanvallers sit tussen die gras en kyk vir mense wat alleen loop om hulle te teiken. Die probleem sal moontlik opgelos kan word as daar 'n heining by die veldgedeelte langs die snelweg opgerig word, want dit is nou vir die aanvallers 'n maklike wegkomroete," het hy gesê.
Visser, wat al jare lank sendingwerk doen, koester geen wrok nie. "Ek het tydens die aanval die Here se teenwoordigheid by my beleef. As ek nou terugkyk, is dit 'n wonderwerk dat ek so min beserings opgedoen het. Ek het pas 'n boek oor my sendingsopdrag geskryf en die voorblad daarvan is die wonde aan Jesus se hande toe Hy gekruisig is. Ek kon met my wonde na 'n ongevalle-eenheid gaan. Jesus kon nie."
Visser het ook gesê dit help nie 'n mens verwens booswigte nie. "Dit wys net dat daar 'n donker nood in die land is en ons moet die evangelie by hulle uitbring," het hy bygevoeg.
Vir meer inligting oor Visser se boek en om dit te bestel, besoek dié skakel.
Die heerlike dae van alleen gaan stap en met jou eie gedagtes besig te wees is verby. Dit kon baie erger gewees het. Gelukkig het die aanvaller nie n slypsteen nie.
NERENS is enigiemand meer veilig nie.
Pêrels voor die swyne… In amper 400 jaar nog nie reggekry nie. Skop die stof af, sendelinge, hulle soek nie jou Here nie!
Jammer oor jou trouring! Ek het laasmaand my ring in ñ kluis in Croatia vergeet en dit was 3 dae later 800km vêrder in my posbus by ons voordeur afgelewer! Croatia is ook arm en is net onder SA wat werkloosheid betref!